እወ ሕጂ እውን ኣባላት ኣመራርሓ ዘለውን ናባና ክመጽኡ ድላይ ዘለዎምን እዮም። ምኽንያቱ ከምቲ እትፈልጦ ኣብ ደሞክራሲ ህወሓት ደሞክራሲያዊ ማእከልነት ብዝብል ነገር ተጨቢጡ ዝተታሕዘ ብዙሕ ለውጢ ዝደሊ ካድር ኣሎ። ናይ ደሞክራሲ ባህሊ ምስ መጽአ ኣብቲ ሰልፊ ክንደይ ዝተፈልየ ሓሳብ ዘለዎን ናብ ብልጽግና ክመጽእ ዝደልን ኣሎ። ካልእ ይትረፍ ነቲ ውድብ [ህወሓት] ገዲፉ ናይ ገዛእ ርእሱ ውልቃዊ ህይወቱ ክመርሕ ዝደሊ ክንደይ ዝኣክል ከምዘሎ ምግማት ይከኣል እዩ። ኣብቲ ፓርቲ ምልኪ ስለዘሎ ብዙሕ ሓሳቡ ክገልጽ ዘይክእል ዝዕገት ካድር ከምዘሎ ንኹላትና ግልጺ እዩ። ንሕና ከኣ ንፕሮፖጋንዳ ዘይኮነ ብዙሓት ናባና ዝተጸንበሩ ኣለው። ሕጂን ኣብ መጻእን ናብ ብልጽግና ምምጸኦም ብግልጺ ክዛረቡ ዝደልዩ ላዕለዎት ሓለፍቲ ኣለው። ላዕለዎት ኣመራርሓ ክትብል እንከለኻ ብደረጃ ኣባላት ማእከላይ ሽማግለ ማለትካ ድዩ?
